10. การควบคุมภายใน

ความเห็นของคณะกรรมการธนาคาร

ธนาคารได้กำหนดนโยบายและทิศทางการดำเนินงานของธนาคาร
โดยให้ความสำคัญต่อระบบการควบคุมภายในทั้งในระดับบริหารและระดับปฏิบัติงานที่มีประสิทธิผล
เพื่อความมั่นใจว่าผลประโยชน์ของลูกค้าและธนาคารได้รับการดูแลอย่างเหมาะสม
โดยมีคณะกรรมการตรวจสอบ คณะกรรมการบริหารความเสี่ยงและสายงานบริหารความเสี่ยง
ตลอดจนสายงานกำกับการปฏิบัติงานเป็นผู้กำกับดูแล นอกจากนี้
สายงานตรวจสอบได้ตรวจสอบการดำเนินงานของธนาคารและรายการระหว่างกัน
สายงานตรวจสอบรายงานผลการตรวจสอบต่อคณะกรรมการตรวจสอบ
และคณะกรรมการตรวจสอบได้รายงานผลการตรวจสอบต่อคณะกรรมการธนาคาร

คณะกรรมการธนาคารในการประชุมครั้งที่ 2/2552 เมื่อวันที่ 19 กุมภาพันธ์ 2552
มีกรรมการอิสระและกรรมการตรวจสอบร่วมประชุมด้วยทุกท่าน
ได้พิจารณาผลการประเมินระบบการควบคุมภายในของธนาคาร ซึ่งนำเสนอโดยเจ้าหน้าที่บริหาร
สายงานตรวจสอบ ในการประเมินผลดังกล่าว
ผู้ตรวจสอบได้พิจารณาระบบการควบคุมภายในของธนาคารตามองค์ประกอบสำคัญ 5 ประการ ได้แก่
องค์กรและสภาพแวดล้อม การบริหารความเสี่ยง การควบคุมการปฏิบัติงานของฝ่ายบริหาร
ระบบสารสนเทศและการสื่อสารข้อมูล และระบบการติดตาม
คณะกรรมการธนาคารรับทราบการประเมินระบบการควบคุมภายในของผู้ตรวจสอบ

คณะกรรมการธนาคารได้รับทราบสถานะของระบบการควบคุมภายในของธนาคาร
และได้ติดตามความคืบหน้าในการปรับปรุงปัจจัยแวดล้อมของระบบการควบคุมภายในโดยฝ่ายบริหาร
นอกจากนี้
คณะกรรมการตรวจสอบได้แนะนำให้ฝ่ายบริหารแก้ไขการดำเนินงานตามข้อสังเกตจากการตรวจสอบอย่างจริงจัง
และรายงานความคืบหน้า ต่อคณะกรรมการตรวจสอบ และคณะกรรมการธนาคารเป็นประจำ
คณะกรรมการธนาคารคงให้ความสำคัญในการส่งเสริมพัฒนาปรับปรุงระบบการควบคุมภายในให้มีประสิทธิภาพและรัดกุมยิ่งขึ้น
ทั้งนี้ ธนาคารอยู่ระหว่างการทบทวนและปรับปรุงกระบวนการบริหารสินเชื่อ
และการกำกับดูแลให้ปฏิบัติตามกฎเกณฑ์อย่างเคร่งครัด รวมถึงการควบคุมภายในที่เหมาะสม
ตามข้อแนะนำของสายงานตรวจสอบ คณะกรรมการตรวจสอบ และหน่วยงานที่เกี่ยวข้อง

รายงานคณะกรรมการตรวจสอบ

ในปี 2551 คณะกรรมการตรวจสอบ ธนาคารทหารไทย จำกัด (มหาชน) ประกอบด้วยกรรมการ
จำนวน 3 ท่าน ซึ่งเป็นกรรมการอิสระ ไม่ได้เป็นเจ้าหน้าที่บริหารและพนักงานธนาคาร
ได้ปฏิบัติภาระกิจตามขอบเขตอำนาจหน้าที่และความรับผิดชอบ
ซึ่งเป็นไปตามข้อกำหนดของตลาดหลักทรัพย์แห่งประเทศไทย และธนาคารแห่งประเทศไทย
โดยสรุปสาระสำคัญ ดังนี้

1.  สอบทานความถูกต้องตามมาตรฐานการบัญชี และข้อกำหนดของทางการ
    ของงบการเงินรายไตรมาส รายงวด 6 เดือน และงบการเงินประจำปี 2551

2.  สอบทานให้ธนาคารมีระบบการควบคุมภายในที่เหมาะสมเพียงพอ และมีประสิทธิภาพ

3.  ดูแลให้มีการเปิดเผยข้อมูลธุรกรรมที่เกี่ยวโยงกันหรือที่อาจมีผลประโยชน์ทับซ้อนให้มีความโปร่งใส
    ถูกต้องและครบถ้วน

4.  สอบทานให้ธนาคารปฏิบัติตามระเบียบ ข้อกำหนดตามพระราชบัญญัติการธนาคารพาณิชย์
    และพระราชบัญญัติหลักทรัพย์และตลาดหลักทรัพย์
    และกฎหมายอื่นที่เกี่ยวข้องโดยได้ให้ข้อสังเกตและข้อเสนอแนะแก่ฝ่ายจัดการเพื่อไม่ให้เกิดความเสียหาย
    รวมทั้งขอให้ฝ่ายจัดการกำชับให้พนักงานปฏิบัติตามกฎหมาย
    ระเบียบและข้อกำหนดของทางการอย่างเคร่งครัด

5.  พิจารณาคัดเลือก และเสนอให้คณะกรรมการและผู้ถือหุ้นแต่งตั้งผู้สอบบัญชี
    และกำหนดค่าสอบบัญชีประจำปี
    รวมทั้งพิจารณาให้ความเห็นชอบการว่าจ้างหรือการทำข้อตกลงกับผู้สอบบัญชีในภาระกิจอื่นนอกเหนือจากงานสอบบัญชี

6.  กำกับดูแลการปฏิบัติงานด้านการตรวจสอบภายในของธนาคารอย่างใกล้ชิด
    ตั้งแต่การอนุมัติแผนงานการตรวจสอบและประเมินผลการดำเนินงานด้านการตรวจสอบภายในของธนาคาร
    ดูแลให้สายงานตรวจสอบสามารถปฏิบัติหน้าที่ได้อย่างอิสระ
    และมีทรัพยากรที่เหมาะสมและเพียงพอเพื่อการปฏิบัติหน้าที่อย่างมีประสิทธิภาพและเป็นไปตามข้อกำหนดของทางการ

คณะกรรมการตรวจสอบมีการประชุมทั้งสิ้น 12 ครั้ง ในระหว่างปี 2551
โดยได้รับข้อมูลเกี่ยวกับการดำเนินงานและความร่วมมือด้วยดีจากฝ่ายจัดการของธนาคาร
ทั้งได้เชิญผู้เกี่ยวข้องเข้าชี้แจงในที่ประชุมคณะกรรมการตรวจสอบตามที่เห็นสมควรและจำเป็น
ในรอบปีที่ผ่านมาคณะกรรมการตรวจสอบได้แนะนำให้ฝ่ายจัดการแก้ไขปรับปรุงการดำเนินงานและการควบคุมภายในให้รัดกุมและเหมาะสมยิ่งขึ้น
คณะกรรมการธนาคารและผู้บริหารของธนาคาร ได้ให้ความสำคัญต่อระบบการควบคุมภายใน
การตรวจสอบภายใน และการบริหารงานตามหลักการกำกับดูแลกิจการที่ดี